‘Rower’ in hospitaal ná skok op heiningArgieffoto: Pixabay.com ŉ Vermeende rower het in die hospitaal beland nadat hy deur ŉ elektriese omheining geskok is toe hy glo van ŉ huisrooftoneel in Potchefstroom in Noordwes gevlug het. Lt.kol. Amanda Funani, woordvoerder van die polisie, het gesê vier gewapende rowers het Vrydagoggend by ŉ huis in die dorp ingebreek en ŉ egpaar en hul kinders met vuurwapens aangehou. Hulle het geld van die gesin geëis en die huis geplunder. Terwyl die rooftog aan die gang was, kon die vrou daarin slaag om die paniekknoppie te druk. ŉ Plaaslike veiligheidsmaatskappy het onmiddellik gereageer en hulle na die toneel gehaas. “Daar het ŉ konfrontasie tussen die rowers en die veiligheidswagte ontstaan en die rowers het met juweliersware en ŉ selfoon gevlug,” het Funani gesê. “Een van die vermeende rowers is glo geskok toe hy probeer het om oor die elektriese omheining te spring en hy is na ŉ hospitaal geneem. Die ander drie verdagtes is later in verskillende gebiede van Potchefstroom vasgetrek.” Volgens Funani sal die verdagtes Maandag in die plaaslike landdroshof verskyn op aanklag van huisroof.